唐吉訶德 (芭蕾舞劇)

《唐吉訶德》係一齣四幕芭蕾舞劇，由法國裔俄羅斯大芭蕾舞蹈員及編舞師莫里斯·珀蒂帕編寫，捷克裔大作曲家路德維希·明古斯作曲，首次喺 1869 年 12 月 26 號公演於莫斯科。而打後珀蒂帕同明古斯為馬林斯基芭蕾舞團將齣劇改過版，成五幕，而呢個版本喺 1871 年 11 月 21 號上演於聖彼得堡。

時至今日，唐吉訶德經已係世上其中一齣最常俾人返炒嘅芭蕾舞劇。

較早版本
將呢本塞萬提斯入舞，珀蒂帕同明古斯並非第一人。1740年維也納編舞家凡士希維定就按原著角色安排編排過。該版本1786年於巴黎被現代芭蕾舞之父諾維讓重新編排過。

但原著主角嘅安排，缺乏一對男女主角互動，從而難以安排雙人舞，係將小說《唐吉訶德》改編為芭蕾舞劇嘅一大難題。呢個難題喺1801年，俾巴黎歌劇院嘅芭蕾舞總監米隆成功解決。米隆選粹小說嘅第二部中嘅兩個章節改編而成，將主角則變成咗酒庄老闆女兒潔特妮及同村嘅窮飛髮師傅巴西里奧呢對情人。

大要

原版流程 
唐吉訶德芭蕾舞劇個故仔建基於同名嘅西班牙文小說，原版個流程如下：
序幕講主角唐吉訶德醉心於幻想自己係個騎士，並且決定騎住隻馬，以流浪騎士嘅身份去冒險，想像自己會撞到佢心目中嘅完美女神豆善妮雅；
第一幕場景一個西班牙小鎮，平民少女潔特妮同身為飛髮師傅嘅巴西里奧相愛，但潔特妮阿爸羅倫佐想潔特妮嫁俾個貴族男人加瑪錢，於是潔特妮離家出走，當時個小鎮有班後生仔喺度騷擾本地嘅係生女，班後生女嘅屋企人同嗰班後生仔衝撞；喺混亂當中，唐吉訶德以為潔特妮就係豆善妮雅，同時潔特妮同巴西里奧終於決定私奔，而唐吉訶德見到潔特妮同巴西里奧相愛，覺得妒忌，跟住受羅倫佐委託，幫手去拉潔特妮同巴西里奧返嚟；
第二幕講唐吉訶德追，去到條小村落嗰度，撞到班羅姆人，引起混亂，打後佢係個風車隔離受咗傷，喺森林入面撞到班仙子，仲去到一個古怪花園入面，見到豆善妮雅；
第三幕講唐吉訶德、加瑪錢、同羅倫佐終於追上潔特妮同巴西里奧，巴西里奧攞把劍自插，以死囈羅倫佐俾佢同潔特妮結婚，但加瑪錢唔理佢，唐吉訶德就要求同佢單挑，加瑪錢走佬，然後羅倫佐無可奈何噉應承俾兩個人結婚－呢個時候巴西里奧攞返把劍出嚟，原來佢衹係扮自插；
第四幕就講潔特妮同巴西里奧結得成婚，有情人終成眷屬。

編舞特點 
喺編舞上，唐吉訶德芭蕾舞劇有以下特徵：
場表演首先實會有好幾段由潔特妮同巴西里奧一齊跳嘅雙人舞，多數亦會有由唐吉訶德做嘅變奏舞；
第一幕中段，通常會有段由一大班配角男女舞蹈員跳嘅舞－扮演個小鎮嘅居民；
第四幕講有情人終成眷屬，會有一班配角跳歡樂嘅舞；
喺第二幕豆善妮雅出場嗰段，會有一班女舞蹈員扮演仙子配合佢跳舞，然後會有唐吉訶德同豆善妮雅做嘅雙人舞；
羅倫佐同加瑪錢通常會由年紀大啲嘅男舞蹈員飾演，亦都因為噉比較少會跳變奏舞。

圖庫

莫里斯·珀蒂帕
路德維希·明古斯
唐吉訶德

攷

拎 

Balanchine Foundation website.
Balanchine Trust website.
NYCB website.

芭蕾舞劇